open-index/open-wikipedia-markdown huggingface dataset:
Alydia Wever

**Alydia Catalina Oduber-Wever** (☆ 11 di juli 1974 na Aruba) ta un artista multidisciplinario cu experencia como bailarina moderno, coreograf y artista teatral. 

## Bida
Wever a nace como yiu di Diana Antonette, artista y docente di baile renombra. El a crece den un famia cu ta stimula arte. Su ruman, Pierangely Wever, tambe ta artista y docente di baile na Aruba. Su famia tabata grandi, contando mas di diesdos tanta y omo. Su welonan tanto materno como paterno a inmigra di diferente pais, entre otro Colombia, Venezuela y Corsou.  

Wever studia na e Boston Conservatory na Merca, graduando na 2000 cu un BFA den Teatro Musical (1998) y BFA den Baile (2000). Su specialisacion ta den baile moderno.

Na 2018, Alydia Wever a muda pa Hulanda hunto cu su casa, artista Arubiano, Ryan Oduber y nan yiu.

## Carera artistico
Despues di a bolbe Aruba na 2004, Wever a produci y dirigi e produccion artistico *Energia Interno* (2004), un obra interdisciplinario en colaboracion cu bailadonan profesional y algun artista visual, basá riba e shete puntonan di energia (chakras). Na aña 2008 el a presenta, prome na Cas di Cultura y despues na Teatro Luna Blou na Corsou, e obra *One in Soul* combinando baile-teatro y arte. Na 2011, despues di 2 aña di preparacion Wever a produci y dirigi *Muhe Frida*. E obra tabata multidisiplinario, mescos cu su produccionnan anterior, y tabata consisti di shete pintura inspirador tocante bida y obra di e artista Mexicano Frida Kahlo den un combinacion cu teatro, pelicula y arte visual di seis artista muhe Arubano (Osaira Muyale, Glenda Heyliger, Alida Martinez, Belinda de Veer, Irene Peterson y Nadine Salas) acompaña pa musica di Michael Lampe y baile moderno cu bailadonan profesional di Hulanda, Cuba, Canada y Aruba.

Durante su carera, Wever a produci mas di binti show y exposicion tanto den grupo como solo. Den hopi di su trabou, Wever ta colabora cu su casa.

Wever a traha na Scol di Baile Diana Antonette como director artistico, docente, y producer di 2004 te cu 2018.

## Distincion
*2011 - *Best Aruban Flavor Award,* Caribbean Spotlight Series, 2nd Aruba International Film Festival
*2014 - *Commemorative Medal,* HM Kind Willem Alexander's Royal Visit to Aruba
*2020 - *Werkbijdrage Bewezen Talent*, Mondriaan Fonds
*2022 - *Orientation travel to Venice Bienal*, Mondriaan Fonds
Hellen van der Wal

**Helena Anke (Hellen) van der Wal** (☆ 12 di mei 1958 na Leeuwarden) ta un hurista y activista di derechonan di mucha. E ta presidente di Dutch Caribbean Nature Alliance (DCNA) desde 2019. E tabata miembro di e Colegio Arubano di supervision financiero (CAft) pa Aruba di 2018 te cu 2024 y, previamente di 2004 te cu 2018, secretario di e Conseho Consultivo di Aruba (RvA).

## Bida y carera
Hellen van der Wal a yega Aruba na un edad jong y a lanta na Oranjestad. Despues di a caba Colegio Arubano, el a bai Hulanda na 1976, unda el a terminá su estudio di periodismo na School voor Journalistiek na Utrecht na 1979 y su estudio di derecho na Universidad Utrecht na 1990. Na Vrije Universiteit Amsterdam el a promove na 2011 riba un investigacion di e elementonan di delincuencia hubenil for di un enfoke conforme e tratado internacional riba e tema aki.

Su carera a cuminsa den e mundo di comunicacion; prome como hefe di public relations & publicidad na Diabetesvereniging Nederland y na 1983 como redactor/producer pa Stichting Teleac. Na 1990 el a bolbe Aruba, unda el a traha den diferente funcion na ministerio di husticia. Na 1995 el a keda nombra como hefe di staf di KPA y consehero di e minister di Husticia, Watty Vos.

Na 1997 Van der Wal a bai traha pa Conseho Consultativo, un colegio superior di pais Aruba cu ta conseha gobierno y parlamento di Aruba riba ley y asuntonan constitucional. Despues di a sirbi como secretario interino durante shete aña, el a wordo nombra na 2004 como secretario di RvA. El a profondisa su mes den finanzas publico, entre otro liderando investigacionnan di e presupuesto nacional y preparando e instituto presupuestario *Begrotingskamer Aruba*. Tambe el a fungi como miembro di e grupo di estudio Finanzas Publico y miembro di e comision *Versterking Democratisch Bestel* cu tabatin entre otro e tarea di asesor pa cu organonan estatal nobo. Na augustus 2018 Van der Wal ta retira di RvA pa asumi e funcion di miembro di e Colegio Arubano di supervision financiero, nomina pa gobierno di Aruba y a completa dos termino den funcion. 

Durante basta aña Van der Wal a dedica su mes na derechonan di mucha. E tabata co-fundador di Telefon pa Hubentud, cu a lansa dia 20 di november 1999 un liña di yudansa pa hobennan di 8 pa 24 aña di edad segun e modelo Hulandes di Kindertelefoon. El a sirbi como presidente di e fundacion aki pa 10 aña y despues como secretario. For di 2007 te cu 2011 e tabata e representante di Caribe den e "NGO Advisory Council for follow up to the UN Secretary General's Study on Violence Against Children". Na 2006 el a funda *Stichting Maatschappij & Criminaliteit*, di cual e ta presidente. 

Na 2018 Van der Wal ta wordo nombra miembro di directiva Parke Nacional Arikok y Dutch Caribbean Nature Alliance (DCNA). Desde 2019 el a cambia e funcionnan aki pa miembro di conseho di supervision di Aruba Conservation Foundation y presidente di directiva di DCNA.

## Bibliografia
* *Juridisch Geweten / 25 jaar Raad van Advies Aruba* (2011), Caribpublishing, ISBN 9789088501708
* *Jeugdigen in Aruba: hoe worden ze (niet) delinquent?* (2011, disertacion)
Triangulo ros

Un **trianglo ros** ta un simbolo pa comunidad di LGBT, inicialmente intendi como un simbolo di berguensa, sinembargo e simbolo a transforma pa ta apropia como un simbolo di positivismo y autoidentidad.

E triangulo ros tabata originalmente un di e marcanan den camponan di concentracion Aleman y tabata wordo uza como un marcado durante e persecucion di homosexualnan durante Segundo Guera Mundial. For di añanan 1970 padilanti, e triangulo ros a bira un simbolo di honor pa e movemento homosexual den nan lucha pa aceptacion y derechonan igual. 

Homosexualnan aresta pa e nazinan y encarcela den camponan di concentracion a haya un triangulo ros riba nan paña pa reconocemento. E triangulo ros en realidad tabata para pa un categoria mas amplio di loke e nazinan tabata mira como ofensornan di ofensonan sexual, manera violacion, pedofilia, y bestialidad, tambe tabata bisti e triangulo ros.

Segun historiadonan, un tipo di herarkia a surgi entre e prizoneronan den camponan di concentracion basa ariba e strea y triangulonan. Esnan cu tabata bisti e triangulo ros lo tabata pertenece na e escala mas abou di e herarkia di prizonero. E colo ros tabata wordo uza pa subraya e supuesto feminidad di homoseksualnan.
Marcel Gumbs

**Marcel Faustiano Augustin Gumbs** (☆ 26 di febrüari 1953 na Kòrsou) ta un polítiko di Sint Maarten. E tabata e di dos promé minister di Sint Maarten di 2014 pa 2015. Promé ku desmantelashon di Antias Hulandes na 2010, Gumbs tabata miembro di parlamento di Antias Hulandes (1985-1992), miembro di Konseho Insular di Sint Maarten i sekretario di estado den gabinete Suzy Romer II (1998-1999).

## Bida i labor
Marcel Gumbs a nasé dia 26 di febrüari 1953 na Kòrsou i a muda na inisio di añanan 1960 pa Sint Maarten. Komo mucha, el a bai St. Joseph School na Sint Maarten. Despues di termina su estudio den exterior na 1975 el a bai traha komo kontroladó di tráfiko aéreo na Aeropuerto Internashonal Prinsesa Juliana na Sint Maarten. El a retirá na 1987.

Gumbs a kuminsá su karera polítiko den Partido Demokrat di Sint Maarten (DP) na 1983. Den e mesun aña, el a postulá su mes pa elekshon di Konseho Insular, pero no a haña sufisiente voto pa un asiento. Na elekshon 1985 pa parlamento di Antias Hulandes, Gumbs e ta risibí 218 voto i ta drenta parlamento pa su promé término. Na mart 1990, ora Claude Wathey, lider di DP, a rechasá su asiento parlamentario, Gumbs, kende tabata e siguiente kandidato ku mas tantu voto (419 voto), a huramentá pa su di dos mandato parlamentario. Entre 1992 i 1994 e tabata visepresidente di e parlamento antiano. Den e periodo aki e tabata alabes miembro di Konseho Insular di Sint Maarten. Pa e siguiente elekshonnan di parlamento di Antias Hulandes na 1994 i 1998, Gumbs a liderá e partido DP Sint Maarten i a keda elegí pa un di tres término ku un total di 919 voto personal na 1994 i 416 voto na 1998, despues di kual el a wòrdu nombrá komo sekretario di estado pa "rekonstrukshon di Sint Maarten" bou di promé minister Susanne Camelia-Römer (1998-1999).

Na novèmber 2014 Theo Heyliger a aserk'é pa e bira promé minister na nòmber di e partido UP konforme e akuerdo di koalishon entre UP i e miembronan independiente den parlamento: Cornelius de Weever i Leona Marlin-Romeo.[1] 2] . Gumbs tabata formadó huntu ku Joe Richardson. E tabata e di dos promé minister di Sint Maarten, despues di Sarah Wescot-Williams, for di 19 di desèmber 2014 te ku 19 di novèmber 2015. Su gabinete a kai despues di un moshon di deskonfiansa. Gumbs a wòrdu sigui pa William Marlin  di National Alliance. 

E tabata aktivo den direktiva di Jaycees di Sint Maarten i na 1989 tabata miembro di e hunta di direktiva di Aeropuerto Internashonal Prinsesa Juliana. Net promé ku el a bira promé minister, e tabata miembro di e Konseho Konsultativo (*Raad van Advies*) di Sint Maarten.

## Privá
Marcel Gumbs ta tata di Melissa Gumbs, polítiko i lider di partido Party for Progress.
Ј

**Ј** (lèter minúskulo: ј) ta un lèter di álfabèt siríliko ku ta solamente wordu usa den e idiomanan servio i masedoniano.
Arubus

**Arubus**, oficialmente **Compania Arubiano di Bus NV**, ta un compania di transporte publico na Aruba. E ta opera 15 ruta regular y 22 ruta escolar; cu nuebe ruta di mainta y 11 ruta di atardi. E orario di servicio ta for di 3:30 di mainta te cu 12:30 anochi. Arubus ta dispone di dos terminal di bus; uno na [Oranjestad], y e otro na [San Nicolas. 

Entre 2010 y 2021 e cantidad di pasahero di Arubus (excluyendo muchanan di scol) a mustra un bahada. Segun cifranan di CBS un total di 2.719.083 pasahero a wordo transporta na 2010, mientras cu na 2021 esaki tabata 1.129.944 pasahero. E cantidad di bus registra pa CBS na 2015 tabata 129 y pa 2021 esaki a aumenta na 140. 

## Historia
West End Transportation NV, un compania priva funda na 1962 door di Basilio (Djidji) Martinus y su yiu Edilio Martinus, tabata ofrece servicio di transporte publico cu autobus. Cu dos bus grandi "Bluebird" e tabata opera riba e ruta di Aruba Caribbean Hotel (awendia Hilton Aruba Caribbean Resort) na Palm Beach pa San Nicolas via Oranjestad y Santa Cruz. Dia 28 di september 1979 e accionnan di West End Transportation a pasa over pa teritorio insular di Aruba y su nomber a wordo cambia pa Compania Arubiano di Bus NV. Cu e meta pa reorganisa e sistema di transporte publico gobierno a haya yudansa di desaroyo for di Hulanda, cu cual fondo 14 bus di Volvo por a ser cumpra (NAF 6,4 miyon; esta mas ku 457.000 pa vehiculo).

## Empresa estatal
Arubus ta un empresa estatal 100% propiedad di gobierno di Aruba. E ta opera bao di un modelo di maneho dual cu un directiva supervisa pa un hunta di comisario (RvC). E directiva ta nombra pa e accionistanan den un *Algemene Vergadering van Aandeelhouders* (AvA), caminda e minister di Transporte ta representa gobierno di Aruba. Ya pa varios aña e empresa no ta logra controla su finanzas y funcionamento administrativo. Esaki a empeora te na e punto cu e por autofinancia solamente 25% di su operacion y ta depende di gobierno di Aruba pa subsidia 75% di su entrada. 

E flete ta dispone di:
* 12 bus di Yutong
* 15 bus di Volvo
* 15 bus di otro fabricantenan internacional, manera Renault

Arubus ta co-operador tambe di e companianan Aruparking y Arutram, cu tin un linea di tram den centro di Oranjestad, capital di Aruba.
Dagestan

**Dagestan** (ruso: ) ta un repúblika outónomo di e Federashon Ruso, situá na Laman Káspiko, den Kaukasus.

E kapital ta Machachkala. Dagestan tin un superfisie di 50.300 km2 - un tiki mas grandi ku Hulanda - i tin 2.576.531 habitante. E ta un di e poko partinan di Rusia kaminda e poblashon ta sigui krese dor di kresementu natural. Dagestan ta un pais mayoritariamente islamita.
Laman Káspiko

**Laman Káspiko** (perso:; ; "Laka di Mazandaran", ruso: ; ) ta un laman salu, rondoná pa tera i situá na e frontera di Oropa i Asia. Ku un superfisie di 371.000 km2 e ta e lago mas grandi na mundu. Pa motibu di su tamaño i e awa salu, e lago ta wòrdu klasifiká komo laman. E superfisie di e laman Kaspiko ta un tiki mas chikitu ku e Laman Pretu, pero e laman ta hopi menos hundu. Na 2008 e tabata 28 meter bou di nivel di laman, loke ta pone ku gran parti di e área di kosta, inkluyendo e laman mes, tambe ta keda bou di nivel di laman.

E habitantenan di antaño bibá na kosta a konsider'é un oséano, posiblemente pa motibu di su grado di salu i su aparente grandura sin limite. No tin awa ku ta sali for di Laman Káspiko, p'esei e ta un konchi endoreiko. E laman a wòrdu nombrá na nòmber di e hendenan káspiko.

Na e parti nort di e laman tin un klima di tera firme ku winternan friu i na e parti sùit un klima suptropikal ku karakter mediteráneo.
Sucre

**Sucre**  (quechua: ; aymara: ; guaraní: ), ofisialmente *La Ilustre y Heroica Sucre*​ of tambe *La Ilustre y Heroica Ciudad de Sucre*, ta e kapital konstitushonal di Bolivia i kapital di e departamento Chuquisaca. E ta e sede di e poder hudisial boliviano, entre otro e Korte Supremo, pero e gobièrnu ta situá na La Paz. E siudat a ser designá *patrimonio di humanidat* pa UNESCO na 1991. E ta situá na 2.800 meter ariba nivel di laman i tin un klima moderá. Además e ta e di dos siudat kapital mas altu na mundu, despues di Quito. Segun senso 2012 e munisipio di Sucre tin un poblashon di 261 201 habitante.
Laman Pretu

**Laman Pretu** ta un laman situá entre Oropa i Asia Menor. E paisnan ku ta rondoná e Laman Pretu ta Turkia, Bulgaria, Rumania, Ukrania, Rusia i Georgia. E laman tin konekshon ku e Laman di Aegea i Laman Mediteráneo via di e estrecho di Bosporus, e Laman di Marmara i e Dardanelos na Istanbul. E punto mas hundu ta 2210 meter. E superfisie ta 422.000 km2. Laman Negro ta risibí awa di  ríunan grandi, prinsipalmente Danubio, Dniéper i Dniester.
Leeuwarden

**Leeuwarden** (fries: Ljouwert) ta un siudat i munisipio den nort di Hulanda, den provinsia di Friesland. E ta kapital di e provinsia di Friesland i un di e siudatnan mas bieu den region nort di Hulanda. E siudat ta e siudat di mas grandi di e 11 siudatnan tradishonal di Friesland. 

Servisionan finansiero i empresarial, gobièrnu i sektor nonprofit ta sektornan importante den e siudat. E tin un poblashon di masomenos 110,000 habitante.

Na aña 2018, Leeuwarden tabata apuntá komo 'Kapital oropeo di Kultura', huntu ku Valletta, kapital di Malta.
Stanley (Islanan Falkland)

**Stanley** (antes yamá *Port Stanley*) ta kapital i tambe úniko siudat di e islanan Falkland. E siudat portuario ta situá riba e isla di Ost Falkland i tin mas ku 2.460 habitante (2016). 

Stanley a risibí su nòmber di Lord Stanley, e minister británico di Kolonianan di 1841 pa 1845, ku a duna òrdu pa e kolonia aki ser konstruí. Awendia e siudat tin un aeropuerto i un haf. Ademas tin un ofisina di post, un banko, un hòspital, un kantidat di agensia di biahe, diferente tienda, hotel i restorant i asta un kancha di gòlf di 9 buraku. Barkunan di krusero ku ta pasa dor di Sur Atlántiko hopi biaha ta hasi un eskala na Stanley, ku tin un industria di turismo chikitu pa sirbi pasahero krusero i otronan ku ta bishitá e islanan. 

Stanley tabata e sitio di e bataya den e Guera di Falkland na 1982, unda ku e forsanan argentino a kapturá e Kas di Gobièrnu, e sede di e gobièrnu di Islanan Falkland, i a okupá e lugá pa dies siman. Nan a renombr'é *Puerto Argentino*, pero despues di e guera e nòmber Stanley a keda restourá.
Shakira

**Shakira Isabel Mebarak Ripoll** (☆ 2 di februari 1977 na Barranquilla, Colombia), miho conoci como **Shakira**, ta un cantante Colombiano y un di e icononan di musica latina. 

## Discografia
### Album
* *Magia* (1991)
* *Peligro* (1993)
* *Pies Descalzos* (1995)
* *Dónde Están los Ladrones?* (1998)
* *Laundry Service* (2001)
* *Fijación Oral, Vol. 1* (2005)
* *Oral Fixation, Vol. 2* (2005)
* *She Wolf* (2009)
* *Sale el Sol* (2010)
* *Shakira* (2014)
* *El Dorado* (2017)
* *Las Mujeres Ya No Lloran* (2024)

### Album en bibo
* *MTV Unplugged* (2000)
* *Live & off the Record* (2004)
* *Oral Fixation Tour* (2007)
* *Live from Paris* (2011)
* *Shakira in Concert: El Dorado World Tour* (2019)

## Link externo
* shakira.com
* Shakira Instagram
* Shakira YouTube
SETAR

**SETAR**, oficialmente **Servicio di Telecomunicacion di Aruba NV**, ta un proveedor di servicionan di telecomunicacion pa e isla di Aruba. Esakinan ta inclui: servicionan di telefon, internet y servicionan sin kabel (wireless) relaciona cu GSM. SETAR tambe ta doño di Telearuba. 

## Historia
SETAR a cuminsa na 1986 ora cu a uni e servicionan di telegrafia y telefonia, cu antes tabata yama Landsradio y Telefoondienst y cu tabata pertenece na gobierno di Antias Hulandes, pa crea un entidad propio y independiente na Aruba. Na aña 2003 e compania ta wordo privatisa como compania di gobierno bou di e nomber Servicio di Telecomunicacion di Aruba NV, di cual gobierno di Aruba ta 100% doño di e accionnan.

## Uzo di tecnologia
Ku e surgimento mundial di tecnologia di telecomunicacion, SETAR a instala na 1989 su prome sistema di telefon digital y un stacion di satelite terestre riba Hooiberg. Danki na e inversion aki Aruba por a comunica directamente via satelite cu resto di mundo. Entre 1990 y 1991 un intercambio digital local a ser estableci y na 1993 un di dos stacion di satelite terestre a ser instala, cu a wordo uza pa sostene comunicacion via satelite y e red mobil. E stacionnan central ta conecta via kabel di fibra di glas.

Na aña 1996 e red local di SETAR a bira completamente digital. Na 1998, Aruba tabata conecta via di e kabel submarino Pan-Americano cu St. Croix na e Islanan Birgen Mericano y cu e resto di mundo. Un kabel di fibra di glas bou di laman yama *Alonso de Ojeda* ta activa e conexion cu Corsou danki na tecnologia di fibra di glas. Na aña 1999 a introduci e servisio ISDN. Na 2001 SETAR a cuminsa uza tecnologia GSM y servicionan di SMS adicional. 

SETAR ta ofrece e proceso e-Cuenta for di 2004; tur cliente por wak nan factura y consumo online na WEB Aruba NV. Na 2004 SETAR tambe a instala servicionan di internet sin kabel. Na februari 2005 Setar a cumpra e compania Cable TV Aruba, birando proveedor di servicio di television via di kabel. Na aña 2006 Wi-Fi a wordo amplia y DSL a redobla su velocidad.

## Trayectorio di comunicacion na Aruba
* For di 1700 e comunicacion a tuma lugá prinsipalmente via post.
* 1910 - e prome telegrafo a drenta den uzo.
* 1933 - e prome conexionnan di telefon na cas a wordo instala.
* 1978 - e plantanan manual a ser cambia pa un sistema automatico.
* 1986 - Setar ta e unico proveedor di servicionan di telecomunicacion 
* 1995 - a introduci servicionan internet
* 2003 - a kibra e monopolio di Setar como proveedor di servicionan di telecomunicacion.

## Link externo
* History riba website di SETAR
Tambú grandi

Un **tambu grandi** ta un instrumento musikal, ku no ta na uso mas, ku ta konsistí di un tobo sin bom i sin tapa, riba kua a span tur dos banda ku kueru di karné. E tenshon di e kueru ta wòrdu regulá dor di un mekanismo di klòshi i pida kabuya. Diferente for di e tambú, e tambú grandi ta wòrdu toka ku dos palu. Un di e puntanan di kada palu ta kubri ku paña, formando e kabes di e palu. E tambú grandi tabata wòrdu usá pa akompañá muzik di zumbi na Kòrsou i maskarada na Boneiru.
Raspu

E **raspu** of **raspa** ta un instrumento musikal ku tin e mesun funshon ku e wiri. Na Islanan ABC e ta usualmente traha di un kachu di baka òf di un kalbas largu seká.
A

**A** ta e promé lèter di e alfabet latin moderno i tambe e promé vokal. E lèter ta derivá for di e lèter griego alfa (α), ku, meskos ku na latin, tabatin e balornan di zonido /a/ i /a:/. E orígen di e lèter ta bai bèk pa medio di griego i etrusko te na e semitiko, *âlef* (⟨𐤀⟩; bue). E nòmbernan griego ta di orígen semitiko i ta konosí pa medio di hebreo.

Den e alfabet ortográfiko internashonal, e ⟨A⟩ ta wòrdu representá pa e palabra *alfa*. Den ortografia di papiamentu e lèter ⟨A⟩ ta wòrdu pronunsiá fonétikamente komo /a/, manera den e nomber *Ana* of *apel*.

E lèter minúskulo di ⟨A⟩ ta aparesé den dos forma: 
* **a** di dòbel piso, esun mas komunmente usá i
* esun ménos komun di un solo piso **ɑ**. 
Hopi biaha esun di dos piso ta e standart, miéntras ku esun di un solo piso ta aparesé den estilonan kursivo.

E forma di e lèter por ta basá riba kabes di un buey.

:
Islanan Falkland

**Islanan Falkland** (ingles: *Falkland Islands*, spaño *(Islas) Malvinas* òf *Islas Falkland*), ta un grupo di isla den region sùitwest di Oséano Atlántiko òf Laman Argentino, den e ekstremo sùitost di Argentina. E archipielago tin un superfisie di tera di 12.173 km² i un poblashon di 3662 habitante na 2021. 

E islanan ta forma un teritorio britániko ultramar, dependiente i no outónomo, ku ta kai bou Reino Uni. E ta pertenesé na un di e 17 teritorio riba e lista di Nashonnan Uni di teritorionan no outónomo bou di supervishon di e Komité di Dekolonisashon di Nashonnan Uni. Argentina ta reklamá e grupo di islanan, loke a kondusí na e Guera di Falkland na 1982 durante e término di Margaret Thatcher komo promé minister di Reino Uni.

E dos islanan mas grandi ta Ost Falkland i West Falkland. E kapital di islanan Falkland ta Stanley, establesé riba e isla di Ost Falkland. E habitantenan di e islanan tin nashonalidat britániko i ta papia ingles. Nan ta haña nan entrada prinsipalmente for di peska i kuido di karné.
Literatura spaño di Baroko

**Literatura spaño di Baroko** ta un periodo di kreashon literario na Spaña ku ta abarká aproksimadamente for di e obranan inisial di Góngora i Lope de Vega, den dékada di 1580, te ku den siglo 18. E siglo mas karakterístiko di baroko literario spaño ta e siglo 17, den kua prosistanan manera Baltasar Gracián i Francisco de Quevedo, dramaturgonan manera Lope de Vega, Tirso de Molina, Calderón de la Barca i Juan Ruiz de Alarcón, òf e produkshon poétiko di e menshoná Quevedo, Lope de Vega i Góngora, ta yega nan punto kulminante.

## Karakterístikanan
E karakterístikanan fundamental di literatura baroko spaño ta e komplikashon progresivo den rekursonan formal i un temátika sentrá riba e preokupashon pa e paso di tempu i e pèrdida di konfiansa den e idealnan neoplatóniko di e Renasementu. Tambe ta bon pa menshoná e variedat i diversidat den e temanan tratá, e atenshon pa detaye i e afan pa atrae un públiko amplio, di loke ta ehempel e auge di e komedianan di Lope de Vega. For di e preokupashon sensual dominante den siglo 16, a pone emfasis riba balornan moral i didáktiko, kaminda dos koriente ta konvergí: neostoismo i neoepikureismo. E Kritika di Baltasar Gracián ta un punto di yega na e reflekshon baroko riba hende i mundu, e konsiensia di desepshon, un pesimismo vital i un krisis general di balor.

E género ta meskla, Luis de Góngora a skirbi poesia lírico di e Fábula di Polifemo i Galatea ku ta hasi virtut di difikultat, ku romansa i obranan satíriko burlesko, di difusión popular amplio i e dos koriente ta hibridá den e Fábula di Priamo i Tisbe; Quevedo a skirbi poema metafísiko i moral, mientras ku e tabata skirbi tokante asuntunan vulgar i popular.

Teatro baroko spaño ta forma un esena popular ku a dura komo un produkshon klásiko pa e futuro teatro. E drama filosófiko di Calderón de la Barca, di kua *Bida ta Soño* ta un ehèmpel destaká, ta representá un punto kulminante den e produkshon dramátiko spaño i ta defini un tempu di esplendor ku a risibí e nòmber genériko di "Siglo di Oro" spaño.
Monarkia hispániko

**Monarkia hispániko** o **monarkia katóliko**, historicamente yamá **Monarkia di Spaña**, ta referí na e konhunto di teritorionan ku nan propio struktura institushonal i ordenamentunan hurídiko, diferente i partikular, i ku tabata goberná igual pa e mesun soberano, e rei di Spaña, via un régimen polisinodial di konseho. E monarka spaño tabata aktua komo rei —of den su kaso ku e titulo korespondiente, segun e konstitushon polítiko di kada reino, estado of señorío, y asina, su poder formal tabata varia di un teritorio pa otro, pero tabata aktua komo monarka di forma unitario den tur e teritorionan di e monarkia.

E monarkia tabata inkluí e Korona di Kastila ku Granada, Navarra i e reinan di India i di Aragón ku Sicilia, Nápoles, Sardegna i e Estado di e Presidionan, Portugal i su teritorionan ultramar entre 1580 i 1640, e teritorionan di e Sirkulo di Burgundia eksepshon di 1598-1621 Franko Kondado, Hulanda, mas aparte Charolais, e Milanesado, e markesado di Finale, e Indianan Oriental Spaño i Afrika spaño.

E ekstenshon temporal di e buki ta wòrdu usa di diferente manera segun e boluntat di e outor ku ta usa e ekspreshon: normalmente entre e kuminsamentu di reinado huntu di e Rei Katóliko na 1479 —tambe por retrasa su kuminsamentu na komienso di reinado di Felipe II— i e fin ku e tratadonan di Utrecht i Baden (1713-1714) i e Dekretonan di Nueva Planta (1707-1716), ku a produsí un ruptura den e sistema implantando un mas grandi homogeneidat i sentralisashon polítiko, relegando e sistema polisinodial.
Konkista romano di Peninsula ibériko

E Repúblika romano a konkistá i okupá teritorionan den e Península Ibériko ku anteriormente tabata bou di kontrol di tribunan selto, ibériko, seltibero i akitano nativo i di e Imperio Kartaginés. E teritorionan di Kartago na e parti sur i ost di e península a keda konkistá na aña 206 a.K. durante e di Dos Guera Puniko. E kontrol a ekstendé gradualmente riba mayó parti di e península sin anekshon. El a wòrdu terminá despues di fin di e Repúblika romano (27 a.K.), pa Augustus, e promé emperador romano, ku a uni henter e península na e Imperio romano na 19 a.K.

E konkista aki a kuminsá ku e atkisishon romano di e teritorionan di e antiguo kartaginenses den sur di Hispania i huntu ku e kosta ost komo resultado di a derotá e kartaginensenan  (206 a.K.) durante e di Dos Guera Puniko (218-201 a.K.), despues di kua e forsanan kartaginense a bandoná e península. Esaki a resultá den un presensia teritorial romano kontinuo den sur i ost di Hispania. Na 197 a.K., e romanonan a establesé dos provinsia romano. Esakinan ta *Hispania Citerior* (Spaña mas serka) a lo largo di gran parti di e kosta ost (un área korespondiente na Valencia, Katalunia i parti di Aragón i awendia) i *Hispania Ulterior* (Spaña mas leu) na sur, korespondiente na e aktual Andalusia.
Repúblika romano

E **Repúblika romano** (latin: *Res publica Romana*) tabata e era di sivilisashon romano klásiko ku a kuminsá ku tumbamentu di Reino Romano (tradishonalmente datá na 509 a.K.) i a terminá na 27 a.K. ku e establesimentu di e Imperio romano despues di e Guera di Actium. Durante e periodo aki, e kontrol di Roma a ekspandé for di e área inmediato di e siudat te na e hegemonia riba henter e mundu mediteráneo.

Sosiedat romano e tempu ei tabata prinsipalmente un meskla kultural di sosiedatnan latino i etrusko, i tambe di elementonan kultural di Sabine, Oscan i Gresia, ku ta spesialmente visibel den e religion romano antiguo i su panteon. Su organisashon polítiko a desaroyá mas o ménos e mesun tempu ku demokrasia direkto den Gresia antiguo, ku magistraturanan kolektivo i anual, supervisá pa un senado. Tabatin elekshonnan anual, pero e sistema republikano tabata un oligarkia elektivo, no un demokrasia; un kantidat chikitu di famianan poderoso a monopolisá e magistraturanan pa gran parti. Institushonnan romano a pasa den kambionan konsiderabel den henter e repúblika romano pa adaptá na e difikultatnan ku e tabata enfrentá, manera e kreashon di promagistratura pa goberná su provinsianan konkistá, i diferensianan den e komposishon di e senado.
Zsolt Szabó

**Ferenc Zsolt Szabó** (☆ 24 di november 1961 na Amsterdam) ta un empresario y politico Hulandes. Desde 2 di yüli 2024 te ku 3 di yüni 2025, Szabó tabata secretario di estado pa Relacionnan di Reino y Digitalisacion den gabinete-Schoof. Anteriormente e tabata activo como politico di VVD y vicepresidente di Capgemini, un compania grandi di IT cu tambe ta ehecuta hopi contracto (semi)publico.

## Bida y carera
Zsolt Szabó a nace na Hulanda, yiu di mayornan di descendencia Hungaro y ta posee nacionalidad Hungaro y Hulandes.

For di 3 di juni 2003 te cu 30 di november 2006 Szabó tabata miembro di Tweede Kamer. E tabata vocero di e fraccion di VVD pa cooperacion pa desaroyo, defensa y ICT. Durante su termino como parlamentario, Szabó tabata di opinion cu Hulanda lo a experiencia den un tempo cortico e introduccion di e firma electronico y carchinan di identidad cu característicanan biometrico (imprenta di dede y iris di wowo) bou di entre otro presion di leynan internacional. Na comienso di juni 2004, el a pidi secretario di estado Medy van der Laan pa splicacion tocante e uzo di *open source software* (OSS) na su departamento, pasobra Szabó tabata ke evita 'OSS-fetichismo' den gobierno.

Despues di a retira di politica, Szabó a bay traha como consultant. El a bira presidente di e fundacion cu ta maneha e registro di *Bel-me-niet* y vicepresidente di ECP, e plataforma pa e sociedad di informacion.

Riba peticion di Geert Wilders, lider di PVV, Szabó ta acepta pa asumi e funcion di secretario di estado pa Relacionnan di Reino y Digitalisacion como sucesor di Alexandra van Huffelen. Dia 2 di juli 2024 el a huramenta como e prome mandatario pa Relacionnan di Reino pa PVV, un partido cu den pasado hopi biaha a haci declaracionnan fuerte cu referencia na e islanan di Caribe Hulandes y como e mandatario mas derechista cu e cartera aki.

Dia 3 di juni 2025, Szabó a renuncia como Secretario di Estado, como resultado di un crisis di coalicion pa loke ta trata medidanan di asilo, sigui pa e caida di gabinete Schoof. El a wordo reemplasa pa minister di Asuntonan Interno y Relacionnan di Reino, Judith Uitermark (NSC).

## Honor
Dia 20 di ougùstùs 2017, Zsolt Szabó a ser nombra como Cabayero den Orden di Republica Hungaro como reconocemento pa su contribucion activo na e exito di companianan Hungaro na Hulanda y na fortalece e imagen positivo di Hungria na Hulanda.
Filipinas

**Filipinas** (Filipino:*Filipinas* òf *Pilipino*, ofisialmente **Repúblika di Filipinas**) ta un pais i archipiélago ku ta keda na kontinente Asia. E ta situá den parti west di Oséano Pasífiko i ta konsisti di masomenos 7,640 isla. E kapital di Filipinas ta e siudat Manila.
Lista di mandatario di Relacionnan di Reino

E **mandatario encarga cu relacionnan di Reino** ta maneha e cartera di relacionnan di Reino Hulandes cu ta resorta bou di ministerio di Asuntonan Interno y Relacionnan di Reino di Hulanda. Relacionnan di Reino ta referí na e relacionnan entre e cuater pais di Reino Hulandes: Hulanda, Aruba, Corsou y Sint Maarten.

Prome cu 1945 tabatin un ministerio di Kolonia separa; e tabata un di e ministerionan importante den constelacion di e gobierno Hulandes, cu semper tabatin un *minister di Kolonia*.

For di 1945 te cu 1951 tabatin un *minister di Teritorionan Ultramar* y for di 1951 te cu 1957 un *minister di Teritorionan Ultramar di Reino*. Entre 1949 y 1952 *Uniezaken* (casonan relaciona cu e Unionnan Hulandes-Indones) tambe tabata pertenece na esaki. For di 1957 te cu 1959 tabatin un *minister di Asuntonan di Ultramar*.

Na 1959 a pasa na un otro sistema. E 'Coordinacion di asuntonan cu ta trata Surnam y Antia Hulandes' a wordo agrega - como un di dos area di atencion - na esun di un di e ministernan. Asina, den e añanan despues di 1959, ministernan di Asuntonan Social, Husticia y Defensa a bira ministernan di coordinacion. Despues di e declaracion di independencia di Surnam na 1975, e cartera a wordo renombra como 'Coordinacion di asuntonan cu ta trata Antias Hulandes'. Despues di otorgamento di e status aparte na Aruba na 1986, e nomber a cambia atrobe, awor den *Coordinacion di asuntonan di Antias Hulandes y Aruba*.

Na 1998 e nomber di e area di atencion a cambia pa Relacionnan di Reino. E cartera a keda den man di e Ministerio di Asuntonan Interno, cu a haya e nomber *ministerio di Asuntunan Interno y Relacionnan di Reino* (BZK). For di 1998 te cu 2003 e minister Hulandes di BZK tabata tambe e persona cu tabata coordina relacionnan di Reino.

Na aña 2003 a nombra un di dos persona na e ministerio cu e titulo *minister sin cartera, encarga cu Renovacion Administrativo y Relacionnan di Reino*. Na 2007 e posicion di e di dos persona aki a keda elimina; relacionnan di Reino a bira un area di atencion directo di e minister di BZK.

Na yegada di Gabinete Rutte III, e cartera di Asuntonan di Reino a keda asigna na un secretario di estado di e ministerio di Asuntonan Interno y Relacionnan di Reino.

For di 1945 te awor e personanan cu ta sigui a ocupá e siguiente funcionnan na Hulanda:

## Mandatario desde 1945
Romantisismo den literatura spaño

**Romantisismo den literatura spaño** tabata lat i kòrtiku, mas intenso, ya ku na Spaña e di dos mitar di siglo diesnuebe tabata dominá pa realismo, ku karakterístikanan antagonístiko na literatura romántiko.

Romantisismo ta un movementu revolushonario den tur ramo di arte, ta kibra ku e skemanan establesé den neoklasisismo, defendiendo fantasia, imaginashon i e forsanan irashonal di e spiritu. Neoklasisismo ta persistí ainda den algun outor, pero hopi, ku a kuminsá den e posishon neoklásiko di e tempu ei, a kombertí ávidamente na romantisismo , manera e dramaturgo i poeta Duke di Rivas (1791-1865) òf e eskritor i poeta José de Espronceda (1808-1842), ambos di Spaña. Otronan, sinembargo, tabata romántikonan konvensí desde inisio.

E orígen di e término “romantisismo ” ta leu di ta kla, i e evolushon di e movementu ta kambia dependiendo di e pais. Den siglo diesshete e ta aparesé kaba na Inglatera ku e nifikashon di “real”. Samuel Pepys (1633-1703) ta us’é den e sentido di “emoshonante” i “amoroso”. James Boswell (1740-1795) ta us’é pa deskribí e aparensia di Corsica. Romántiko ta aparesé komo un athetivo genériko pa ekspresá “pashoná” i “emoshonal”. Na Alemania, sinembargo, e tabata wòrdu usá pa Johann Gottfried Herder komo un sinónimo pa “medieval”. E término *romanhaft* (novelesko) a wòrdu remplasá pa *romantisch*, ku konotashonnan mas emoshonal i pashoná. Na Fransia, Jean-Jacques Rousseau ta us’é den un deskripshon di Lago di Ginebra. Na 1798, e dikshonario di Akademia Franses ta inkluí e sentido natural i e sentido literario di romántiko. Na Spaña mester a warda te 1805 pa topa ku e ekspreshon "romántiko". Durante e añanan 1814 i 1818, despues di polémikanan susesivo, e términonan romanesko, romansesko, romaniko i romántiko tabata wòrdu usá ainda ku indesishon.

E prekursornan di romantisismo, ku a plama den henter Oropa i Merka, ta Rousseau (1712-1778) i e dramaturgo aleman Goethe (1749-1832). Bou di influensia di e figuranan aki, romántikonan tabatin komo meta pa krea obranan ku tabata ménos perfekto i ménos regular, pero mas profundo i íntimo. Nan ta buska den e misterio i ta imponé e derechonan di sintimentu. Su lema ta libertat den tur aspekto di bida.

## Mira tambe
* Romantisismo
Ministerio di Asuntonan Interno y Relacionnan di Reino

E ministerio Hulandes di Asuntonan Interno y Relacionnan di Reino (hulandes: ministerie van Binnenlandse Zaken en Koninkrijksrelaties, abreviá BZK) ta e sucesor di e anterior ministerio di Asuntonan Interno (abreviá BiZa).

E agregacion di "Relacionnan i Reino" (desde 1998) ta referí na e teritorionan ultramar di Reino, esta Aruba, Kòrsou y Sint Maarten, cu anteriormente tabata resorta bou di responsabilidad di e gabinete pa Asuntonan di Antias Hulandes y Aruba.

## Obhetivonan principal
E obhetivonan principal di e ministerio di Asuntonan Interno y Relacionnan di Reino ta:

* garantisa e estado di derecho democrátiko
* cuido pa bon gobernacion 
* garantisa e calidad di personal y dirigentenan di servicionan públiko.
* proteha e constitucion
* coordina e relacion di cooperacion cu Aruba, Kòrsou y St. Maarten
* cuido di e orden di derecho constitucional
* e partisipacion exitoso y integracion di habitantenan nobo
* e política pa cu ciudadnan grandi y e reduccion demografico
* mercado di vivienda (sectornan di compra y huur di cas, incluso e organisacionnan di vivienda)
* maneho di huur y subsidio di huur
* construccion
* vivienda

E ministerio a ser fundá na 1798 bou di e nòmber di Departamento di polis interno y supervision di e estado di dam (*dijk*), caretera y awanan di e Republica di Batavia.
Dennis Richardson

**Dennis Leroy Richardson** (☆ 9 di januari 1946 na Aruba) tabata minister di Husticia di Sint Maarten di 14 di juni 2013 te cu 19 di november 2015. Di 2010 pa 2013 e tabata Consehero di Estado di Reino na nomber di Sint Maarten. Previamente e tabata gezaghebber di Sint Maarten di 1994 te 2000.

## Biografia
Richardson a termina su MULO-A na Sint Maarten y despues a biaha pa Hulanda na 1962. Na Hulanda el a studia na *Bestuursacademie* unda el a termina e estudio ‘Administratie Gemeente I en II’. Despues el a ricibi un master den Administrashon di Negoshi y den Tecnologia di Informacion di Negoshi. E master tabata un programa colaborativo entre Universidad Erasmus y Universidad di Michigan.

Na Hulanda, Richardson a traha pa e municipionan di, entre otro, Zandvoort y Haarlem, y despues el a drenta servicio di e provincia di Noord Holland. Tambe e tabata director na e Oficina di Coordinacion pa desaroyo di 6 ciudad den Randstad.

Richardson a regresá Sint Maarten na 1994 caminda el a wordo nombra como gezaghebber di Sint Maarten. El a ocupa e funcion te dia 21 di september 2000, despues di cual el a bira director na un compania di telecomunicacion. Di 10-’10 di october, Richardson a bira miembro di Conseho Consultativo di Sint Maarten, y na 2011 tambe el a bira Consehero di Estado na Conseho di Estado di Reino (*Raad van State*). E tabata e prome consehero estatal na nomber di Sint Maarten desde cu e isla a adkeri e status di un pais denter di Reino. Despues di su nombramento como Consehero di Estado di Reino, el a bira miembro extraordinario di Conseho Consultativo di Sint Maarten. Richardson tambe tabata director di e proyecto di reforma estatal di Sint Maarten den un pais denter di Reino Hulandes.

Na juni 2013, el a bira minister di Husticia den e gabinete Wescot-Williams III, como resultado di kua el a renuncia su posicion na e Conseho Consultativo y e Conseho di Estado. Richardson tambe tabata minister di Husticia den gabinete Gumbs.
Winair

**Winair** (oficialmente **Windward Islands Airways International N.V.**) ta e aerolínea nacional di Sint Maarten. E ta opera den region di Caribe desde 1962. Su hub ta situa na e parti Hulandes di e isla di Sint Maarten.

## Historia
Windward Islands Airways a ser funda dia 24 di augustus 1961 pa Georges Greaux cu inversion adicional di Hipployte Ledee, Chester Wathey, Louis Richardson, i algun otro. Na 1977 ALM a adkiri e compania, pero el a sigui bula bou di su propio nomber. Ora cu e sucesor di ALM a menasa di bay failliet, Winair a wordo tuma over pa Holland Exel y a sigui bou di e nomber WinairExel, sinembargo Exel mes a bati bancarota dos aña despues. Antias Hulandes a entrega Winair na e islanan di Islariba. For di 10 òktober 2010 Winair ta pertenece na e paisnan Sint Maarten (92,05%) y Hulanda (7,95%).

Winair a forma te cu 24 di januari 2024 e *CaribSky Alliance* hunto cu LIAT y Air Caraïbes. Despues cu LIAT a stop di opera, e aliansa ta solamente entre Winair y Air Caraïbes di Francia. Winair ta opera buelonan interline y ta uza avionnan tipo Twin Otters (19 persona) y ATR 42-500 (48 persona).

Na luna di juli 2017, Winair a firma un acuerdo di 'codeshare' cu e aerolinea Hulandes KLM. Esaki a keda cancela na 2023, pero un acuerdo interline a keda mantene.

Na fin di december 2020, durante e crísis di corona, e compania a haya sosten cu un fiansa hipotecario di 4.5 miyon dollar Mericano di gobierno Hulandes, cu a keda paga completamente na fin di 2023. Na comienso di 2024 Winair a anuncia di kier colabora mas cu aerolineanan internacional grandi pa por crece asina. Na juni 2024 el a cumpra un Twin Otter DHC 6, su prome avion nobo pa añadi na e flota cu te awor tabata consisti di avionnan di huur.

Director di Winair ta Hans van der Velde.

## Destinacionnan
Cu Princess Juliana International Airport na Sint Maarten como base, Winair ta opera vuelonan regular pa tur seis isla di Caribe Hulandes y ta mantene conexion cu Sint Barth, Sint Kitts, Antigua, Haiti y Tortola.

## Flota
E flota di Winair tabata consisti comienso di mei 2024 di e siguiente avionnan:

## Acuerdo interline
Winair tin acuerdonan di cooperacion interline cu e siguiente companianan aereo:

## Link externo
* Website oficial di Winair
Wandu

**Wandu** (*Cajanus cajan*), tambe conoci como **bonchi kinchoncho** (na Aruba) ta un palo di bonchi di e famia Fabaceae, nativo pa e hemisferio oriental.
Antilliaanse Cahiers

**Antillaanse Cahiers** (literalmente *Schriftnan Antiano*) tabata un revista literario cu a aparece entre juli 1955 y 1967 cu e meta pa provee un foro pa escritornan Antiano of escritornan cu pa gran parti debe na inspiracion na Antias Hulandes. E revista a wordo lanta pa Centro Cultural Corsou (C.C.C.) y financia parcialmente pa Sticusa (Stichting Culturele Samenwerking). Un total di dieskuater edicion a ser publica. E redaccion tabata den man di Cola Debrot, Henk Dennert y Jules de Palm. Cas editorial tabata De Bezige Bij na Hulanda. Antillaanse Cahiers tabata e susesor di e revista literario *De Stoep*, cu a keda publica entre 1942 y 1951 cu Chris Engels como redactor.

Na 1967 a dedica un edicion dobel na e poeta Surnameño Bernardo Ashetu, pseudónimo di H.G. van Ommeren (1929-1982), pasobra su obra - Yanacuna - a mustra un afinidad cla cu e poesia di su contemporáneonan na Antias Hulandes.

## Fecha y contenido
### Volumen 1 - nrs 1, 2, 3, (4 + 1/2 volumen 2)
:1 - juli 1955 - Cola Debrot - *Literatuur in de Nederlandse Antillen* - resumen general
:2 - januari 1956 - Antologia di poemanan cu a aparece anteriormente den De Stoep 1940 - 1952 (compila pa Luc Tournier (Chris Engels)
:3 - mei 1956 - Potretnan di Corsou skirbi pa Wim van Nuland (pseudonimo di pater W.C. (Michael) Möhlmann O.P.) y publica anteriormente den De Stoep na 1941, 1942 en 1948
:4 - Edicion tripel - februari 1957 - Tip Marugg - Weekend pelgrimage (hunto cu volumen 2, nrs 1/2)

### Volumen 2 - nrs (4 volumen 1+1/2 volumen 2), 3/4
:1/2 - Edicion tripel - februari 1957 - Tip Marugg - Weekend pelgrimage (hunto cu volumen 1, nr 4)
:3/4 - Edicion dobel -  juni 1957 - Aletta Beaujon - Gedichten aan de baai en elders

### Volumen 3 - nrs 1,2,3,4
:1 - november 1957 - Frank Martinus Arion - Stemmen uit Afrika
:2 - juni 1958 - Cola Debrot - Pages from a diary in Geneva preceded by My sister the negro - traduci pa Estelle Reed-Debrot
:3  - januari 1959 - Antilliaanse motieven - Contribucionnan: Anton van Duinkerken - Anthonie Donker - Harry Schütte - John de Pool - Elis Juliana - Cola Debrot - Frank Martinus Arion - Luis Palés Matos - Tip Marugg - Hein Roethof (Hendrik Jan (Hein) Rutten of Roethof)  - Hanni - Heinz Ewers - Chandi Lagun - Nicolás Guillén - Azyn Banana (Oscar Enau van Kampen)
:4 -  april 1959 - Gedichten - Contribucionnan: Florette Morand - Bernardo Ashetu (H.G. van Ommeren) - Aletta Beaujon - Frans de Vries - Brunilda Vizoso - Cola Debrot

### Volumen 4 - nrs 1/4
: 1/4 Edicion cuadrupedo - 1961 - John de Pool - "Zo was Curaçao" (*Del Curazao que se va*, Santiago de Chili, 1935) traduci di Spaño pa prof. dr J.A. van Praag, W. Chr. Rohde y Cola Debrot

### Volúmen 5 - nrs 1, 2/3, 4
:1 - 1962 - Poezie - Poesia di Guido Gezelle - Nicolas Piña - Tony Piña - Burny Every - Frank Martinus Arion - Cola Debrot - Ornelio Martina - Henk Dennert
:2/3 - Edicion dobel - 1962 - Yanacuna - Poesia di Bernardo Ashetu (H.G. van Ommeren)
:4 - 1967 - Hubert Booi (Golgotha - un drama religioso) Raul Römer (Mari di Malpais - Mariken van Nimweghen) y May Henriquez Sjon Pichiri - Molière L'avare) - Tres piesa di teatro.
Hemayel Martina

**Hemayel Michael Anthony Martina** (☆ 24 di òktober 1990 - † 29 di yanüari 2011 na Kòrsou) tabata un poeta di Kòrsou. Durante su bida kortiko su talento komo poeta i pensamentunan spiritual tabata un simbolo i ehempel pa e generashon di hóbennan na Kòrsou. 

## Biografia
Durante su estudio na International School of Curaçao, Martina di 17 aña a kuminsá skirbi poema dirigí na hóbennan. Tres aña despues a publiká un kolekshon di 39 poema den e buki titulá: *Ansestro Preokupá Sosegá* / *Worried Ancestor Rest in Peace*. Kada poema a aparesé banda di otro na papiamentu i ingles. E poemanan ta explorá polítika, músika, deporte i diferente personahe ku a hasi kontribushon importante na Kòrsou, manera René Römer, Angel Job, Maria Boskaljon i Efraïn Jonckheer. Nan tabata un himno di alabanza pa e isla i su hendenan, pero sin resortá na nashonalismo siegu. Martina tabata rekonosé e diversidat di Kòrsou, sin laga afó su herensia afrokurasoleño.

Despues di a biba pa un tempu na Leiden, Hulanda, i a sigui su edukashon universitario na Webster University na Leiden, el a bishitá Kòrsou huntu ku e músiko i amigu Levi Silvanie. Huntu nan a organisá un anochi di poesia i músika na televishon lokal i a presentá na diferente lugá kombinando poesia di Martina ku e músika di Silvanie. Tambe el a hasi un gira pa Suráfrika na desèmber 2010.

Dia 29 di yanüari 2011, na edat di 20 aña durante un gira na Kòrsou, Martina a fayesé trágikamente di heridanan ku el a sufri den un aksidente di outo. El a ser dera na Kòrsou.

Despues di su fayesementu a funda Fundashon Hemayel M.A. Martina, dediká na keda inspirá i empoderá e hubentut di Kòrsou pa ta kontribuidónan aktivo na desaroyo di nan sosiedat. Na april 2021 e konkurso Arte di Palabra di e islanan ABC a wòrdu dediká na Hemayel Martina. Póstumo a sali publiká *Na mi manera*, un di dos kolekshon di poema.

## Obra
* 2010 - *Ansestro Preokupá Sosegá* / *Worried Ancestor Rest in Peace* 
* *Na mi manera*

## Link eksterno
*  Archivo di e wèpsait di Hemayel Martina (HemayelMartina.com).
*  Archivo di e wèpsait di e buki Ancestro Preokupá Sosegá (AnsestroPreokupa.com). 
* Facebook di Hemayel Martina
Kris Berry

**Kris Berry**, nòmber artístiko di **Kristel de Haak** (☆ 4 di yüni 1982 na Kòrsou), ta un kantante i kantoutor di Kòrsou.

## Bida i karera
Kris Berry a nasé na Kòrsou i a lanta den un ambiente multikultural. Despues di e divorsio di su mayornan el a muda na edat di kuater aña ku su mama pa Sint Maarten. For di hóben e tabata enbolbi ku  músika i a keda impreshoná pa e kantantenan Patsy Cline i Nina Simone. Despues di skol sekundario el a muda pa Oropa pa studia hotelmanagement y sigui un karera den negoshi.

Na 2008 i 2009, durante su karera empresarial, el a haya un oportunidat pa forma parti di un banda di jazz estilo New Orleans. Su músika ta un meskla di zonidonan karibense, rock 'n roll, country i jazz. Na kuminsamentu di 2011, Berry ta lansa e single *Marbles* na Amsterdam i ta wòrdu nombrá e promé talento di Soul & Jazz pa Radio 6. E mesun aña el a presentá tambe na North Sea Jazz Festival na Rotterdam, sigui na 2013 pa un presentashon na Curaçao North Sea Jazz Festival. 

Na 2012 el a gana un Radio 6 Talent Award i su eksitoso álbum di debut *Marbles* a sali bou di e label WJS Recordings, ku kua el a hasi un gira na Hulanda i a presentá shownan na London i Berlin. Na 2013, *Lovestruck Puzzles*, un álbum ku el a traha huntu ku e kompositor-produktor Perquisite, a sali; nan single hunting *Let Go* a bira un megahit na e radioemisora nashonal di Hulanda, 3FM. Na ougùstùs 2013 el a presentá na Curaçao North Sea Jazz Festival.

Dia 19 di mei 2017, Kris Berry a lansa e álbum *Berry Street*, ku a wòrdu grabá na Brooklyn, New York i produsí ku e produktornan Jesse Singer i Chris Soper. E duo aki anteriormente a traha ku John Legend, The Roots i Chef’Special. E promé single di e álbum *Hold On* ta alkansá 10 mion stream na òktober 2019 i 20 mion stream pa yüni 2022.  Te ku aprel 2020, Berry tabatin mas ku 300.000 siguidó mensual riba Spotify.

Na 2018, Berry a habri dieskuater programa na Reino Uni pa Gregory Porter, inkluyendo na Royal Albert Hall na London, i O2 Apollo na Manchester. Na òktober 2014 tambe, Berry a habri e show di Caro Emerald durante su gira di 11 dia na Reino Uni. 

Na mei 2022, a keda revelá ku Berry tabata miembro di hurado pa e festival di kanto Eurovision 2022.

## Diskografia
### Album
* *Marbles* (2012)
* *Lovestruck Puzzles* (2013) (huntu ku Perquisite)
* Berry Street (2017)
* *Raís* (2020) (huntu ku Randal Corsen i Jean-Jacques Rojer)
* *N.O.W.* (2022)